b'\n_START_ARTICLE_\nKuramaa piiskopkond\n_START_SECTION_\nMoodustamine\n_START_PARAGRAPH_\nKuramaa piiskopkond loodi 1234. aastal, p\xc3\xa4rast seda, kui kurelased olid end Riia piiskopi ja M\xc3\xb5\xc3\xb5gavendade ordu v\xc3\xb5imu alla andnud.\n_START_SECTION_\nTerritoorium\n_START_PARAGRAPH_\nPiiskopkond asus Kura poolsaarel ning selle stift (piiskopi ilmaliku v\xc3\xb5imu ala) oli jaotatud Liivi ordu valdustega kolmeks osaks. Selle suuruseks umbes 4500 km\xc2\xb2, sealhulgas kuulus selle alla ka Ruhnu saar. Keskus asus Piltenes. Piiskopkonna di\xc3\xb6tseesi kuulusid orduvaldustest Kuld\xc4\xabga ja Vindavi komtuurkonnad ning Grobi\xc5\x86a ja Kandava foogtkonnad._NEWLINE_Piiskopkonna erip\xc3\xa4raks v\xc3\xb5rreldes teiste Vana-Liivimaa omadega oli see, et sealne aadelkond moodustas kaks korporatsiooni: Aizpute ja Piltene r\xc3\xbc\xc3\xbctelkonnad.\n_START_SECTION_\nLikvideerumine\n_START_PARAGRAPH_\nKuramaa piiskopkonna eelviimane piiskop Johann IV, kes oli \xc3\xbchtlasi Saare-L\xc3\xa4\xc3\xa4ne piiskop, m\xc3\xbc\xc3\xbcs oma valdused 1559. aasta l\xc3\xb5pul Taani kuninga vennale hertsog Magnusele. Too, ehkki usutunnistuselt protestant, oli viimane vormiliselt katoliiklik Kuramaa piiskop. _NEWLINE_Magnus valitses aastatel 1570\xe2\x80\x931577 Moskva tsaaririigi vasallriigi Liivimaa kuningriiki, kuid p\xc3\xa4rast Liivi s\xc3\xb5ja l\xc3\xb5ppu lahkus P\xc3\xb5hja-Eestist ning asus 1578. aastal Kuramaale ja tunnistas end Rzeczpospolita vasalliks. Erinevalt tema teistest valdustest Liivimaa kuningriigis suutis ta oma Kuramaa valdused s\xc3\xa4ilitada kuni surmani 1583. aastal. Seej\xc3\xa4rel langes senine Kuramaa piiskopkond ehk Piltene stift Rzeczpospolita vasalli Kuramaa hertsogiriigi v\xc3\xb5imu alla, kuigi Taani p\xc3\xbc\xc3\xbcdis seda kuni 1585. aastani edutult endale n\xc3\xb5uelda. Poola kuningas m\xc3\xa4\xc3\xa4ras Kuramaa asevalitsejaks Johann Behri. 1585. aastal loovutas Taani kuningas Frederik II s\xc3\xb5lmitud Kronenbergi lepingu ja 30 000 taalri eest k\xc3\xb5ik \xc3\xb5igused Piltene \xc3\xbcle Rzeczpospolitale.'